|منذ /16-06-2011||#1|


الداطلي العراقي .. لعيون الغالية
مراحب حبايبي شلون الجميع يارب بخير
طبعا لعيون حبيبتي واختي الغالية gadear حبيت اقدملكم طريقة عمل الداطلي
او مايسمى بلح الشام بالخطوات التفصيلية المصورة
واعتذر كلش من غدورة لان صارلهة فترة طويلة طالبتة مني واني اتعاجز اسويه الصراحة لان يتعب هههههههههههههههه :1248545:
المهم .. بما انه رمضان على الابواب
فراح تفيدكم هاي الوصفة بأذن الله لان تكدرون تجمدون كل الكمية وتطلعون شوية شوية تقلون يعني حسب حاجتكم على كد وجبة وحدة ,,, وان شالله تعجبكم وتنال رضاكم ونبدي بسم الله :
المقادير
ـــــــــــ
3كوب طحين
3كوب ماء
1كوب زبده ذائب
3 ملاعق اكل نشا
6 بيضات حجم صغير او 5 حجم كبير
فانيليا
هيل مطحون
شيرة
طريقة العمل حبايب
______________
- اول خطوة نحضر الشيرة واللي راح يكون قوامهة وسط يعني لا خفيفة ولا ثقيلة
- نضع الماء + الزبد بكدر على النار ونتركهم
- نتركهم الى ان يسخنون كلش يعني بس يغلون نشيلهم وهذا راح يكون شكلهم قبل الغليان بلحظات
- الان نحضر العجانة ( عجانة الخبز ) واذا ماعندج ممكن بايدج بس راح تضوجج لان تلزك
- نخلي خليط الماء والزبد بالعجانة ونبدي نضيف الطحين المخلوط مع النشا كوب كوب ونشغل العجانة
- نضيف كل كمية الطحين ونسرع العجانة وراح يكون هذا شكل العجين
- هسة ناخذ البيض على جنب ونخفقة بالخفاقة اليدوية
- نستمر بالخفق الى ان يتضاعف الحجم ويصير بهذا الشكل
- نضيف الفانيلا والهيل المطحون ونخفق وهذا شكل خليط البيض النهائي
- نرجع للعجانة ونضيف خليط البيض للعجين ونشغل العجانة وراج تكون نتيجة العجينة كالتالي
- علامات نجاح العجينة هي .. راح تكون عجينة دهنية نوعا ما ومتلزك بالايد
- نخليه بكيس التزيين مال الكريم .. واذا عندج الة الداطلي بعد احسن
واختاري حجم الراس المناسب
وطبعا اني ماعندي حجم كبير لهذا راح تشوفون الداطلي مالتي مسوي رجيم ههههه
- طبعا ماانصحكم تستخدمون راس كبير جدا لان راح يكون الداخل معجن نوعا ما لان مهما يكون هاي طريقة بيتية مو اصلية
- هنا راح تشوفون طبعا المقادير راح تنطيج كمية لابأس بيهة
لهذا نصيحتي انه متقلون كل الكمية بنفس اليوم
اني عادة اجيب صينية وافرش بيهة نايلون واشكل العجبن واجمده وثاني يوم اشيلة واحطة وبجيس
مثل الكبة
ومن اريد اطلع كمية قليلة مال يوم واحد واقليهة وتطلع تخبل ومتحتاج تنتظريهة تموع
لا من المجمدة للطاوة مباشرة
بس اني قليت كل الكمية لان جنت اريد اوديهة للجامع
- المهم نرجع لمرحلة القلي ... نحمي الزيت ومن يحمة انزل الحرارة للنصف لان منريد الداطلي يحترك من فوك ويبقة عجين من جوة
- ابدي اشكل العجينة بهذا الشكل بالطاوة
- ومثل متلاحظون ماخلي كمية كبيرة واترس الطاوة علمود لتلزك وحدة بالثانية وعلمود سهولة التقليب
- ننتظر جهة تستوي نوعا ما واقلبه مااظل اقلب واخربط شكلهن وطبعا اللون حسب الرغبة اني احب لونهن طوخ
- نكمل كل الكمية وطبعا من نطلعهم نخليهم بمصفي علمود يبردون وهذا شكل الكمية بعد القلي
- خطوة مهمة .. نتركة يبرد تماما والشيرة باردة ايضا بس مو بالثلاجة لا بدرجة حرارة الغرفة .. حتى نحافظ على القرمشة يعني مااخليه بالشيرة ابدا وهو حار لان راح يصير لين وموحلو
- نخلي شوية شوية بالشيرة ونقلبهم علمود يتشبعون بهالصورة
- وهنا بعد مكملنة كل الكمية صفطناهم ببايركس لان اريد اوديهم مثل مكلت
- وهنا من مرة سابقة
- زووووووووووووم
- من الداخل
وتاكلوا بالف عافية ان شالله
يارب اكون وفقت بالطرح واي سؤال لاتترددون ابدا
ولتنسوني من دعواتكم الصادقة حبايبي ... واذا استحق تقييم شخصي لا تبخلون عليه
اخيرا .. لا احلل النقل الا بذكر المصدر
تحياتي للجميع ........ اختكم المحبة
عطــــــــــورة
|مواقع النشر (المفضلة)|
|الذين يشاهدون محتوى الموضوع الآن : 1 ( الأعضاء 0 والزوار 1)|
|أدوات الموضوع|
|انواع عرض الموضوع|

